Javaslat A TANÁCS HATÁROZATA a 4-metilamfetamin ellenőrzési intézkedéseknek történő alávetéséről /* COM/2013/039 final - 2013/0021 (NLE) */





INDOKOLÁS Az új pszichoaktív anyagokra vonatkozó információcseréről, kockázatértékelésről és ellenőrzésről szóló 2005/387/IB tanácsi határozat[1] egy háromlépcsős eljárást vezet be, amely alapján egy új pszichoaktív anyagot ellenőrzés alá lehet vonni az EU-ban. A Tanács a fenti tanácsi határozat 6. cikkének megfelelően 2012. szeptember 24-én felkérte a Kábítószer és Kábítószer-függőség Európai Megfigyelőközpontjának (EMCDDA) kibővített tudományos bizottságát, hogy végezze el a 4-metilamfetamin nevű pszichoaktív anyag kockázatértékelését. A kockázatértékelés főbb eredményei a következőek: (1) a 4-metilamfetamin az amfetamin, mint szabályozott anyag szintetikus gyűrűsmetilezett származéka, ami más stimulálószerekhez, például az amfetaminhoz, hasonló fiziológiai hatásokat vált ki. (2) a 4-metilamfetamin használata bizonyítottan súlyos egészségi problémákhoz vezethet és káros hatásokkal járhat. A szerhasználati mintázat hasonló az amfetamin esetében előfordulóhoz. (3) 2010 és 2012 között 4 tagállamban 21 haláleset következett be a 4-metilamfetamin önmagában való, vagy boncoláskor vett mintákban kimutatott más szerekkel kombinált használata következtében. Bizonyos esetekben a 4-metilamfetamin volt a kimutatás szerint a túlsúlyban levő kábítószer. (4) A 4-metilamfetaminnak nincs ismert, alapozott vagy elismert gyógyászati értéke vagy alkalmazása. Használják ugyanakkor analitikus referencia mintaként, és a tudományos kutatásban. A tanácsi határozat 8. cikkének (1) bekezdése értelmében a kockázatértékelő jelentés átvételétől számított hat héten belül a Bizottság kezdeményezést nyújt be a Tanácsnak az új pszichoaktív anyag ellenőrzési intézkedéseknek történő alávetéséről, vagy pedig az ennek szükségtelenségére vonatkozó véleményét indokoló jelentést nyújt be. Jóllehet a 4-metilamfetamin általános kockázataira és szerhasználati mintázatára vonatkozó meggyőző tudományos bizonyítékok köre jelenleg korlátozott, azonban indokolt a szert uniószerte ellenőrzésnek alávetni. A fő indok, hogy a szer a kockázatértékelési jelentésben foglalt információk alapján a kockázatos az egészségre, amint az fentebb szerepel. Ezeket a kockázatokat növeli, hogy a 4-metilamfetamint sokszor amfetaminként, vagy amfetaminnal vagy más anyagokkal együtt árulják, és sok fogyasztó nincs tisztában azzal, hogy ezt a szert fogyasztják. Figyelemmel továbbá arra, hogy valószínűsíthető, hogy a szervezett bűnözés részt vesz a 4-metilamfetamin előállításában, forgalmazásában és az ellátásban, valamint tekintettel a szer amfetaminnal való hasonlóságára, az ellenőrzésnek való alávetést annak lehetősége is indokolja, hogy a 4-metilamfetamin az amfetamin alternatívájává válik. E tanácsi határozatjavaslat arra kívánja felhívni a tagállamokat, hogy a 4-metilamfetamint vessék alá ellenőrzési intézkedéseknek és büntetőjogi szankcióknak az Egyesült Nemzetek Szervezete pszichotróp anyagokról szóló 1971. évi egyezménye szerinti kötelezettségeiken alapuló jogszabályaik előírásainak megfelelően. 2013/0021 (NLE) Javaslat A TANÁCS HATÁROZATA a 4-metilamfetamin ellenőrzési intézkedéseknek történő alávetéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az új pszichoaktív anyagokra vonatkozó információcseréről, kockázatértékelésről és ellenőrzésről szóló, 2005. május 10-i 2005/387/IB tanácsi határozatra[2] és különösen annak 8. cikke (3) bekezdésére, tekintettel a Bizottság kezdeményezésére, mivel: (1) A Kábítószer és Kábítószer-függőség Európai Megfigyelőközpontjának kibővített tudományos bizottsága rendkívüli ülésén, a 2005/387/IB határozat 6. cikke alapján a 4-metilamfetaminról szóló kockázatértékelő jelentést készített, amelyet a Bizottság 2012. november 29-án kapott meg. (2) A 4-metilamfetamin az amfetamin szintetikus, gyűrűn metilezett származék, amelyet főként por és krém formájában koboztak el amfetamint és koffeint tartalmazó mintákban, ám megtalálták tabletta és folyadék formájában is. Az illegális amfetaminok piacán jelent meg, ahol amfetaminként árulják és használják. Egy jelentés szerint az anyagot kimutatták egy interneten árult, kereskedelmi forgalomban levő termékben. A 4-metilamfetamin szintetizálásához az elsődleges vegyi prekurzor a 4-metilbenzil metilketon (4-metil-BMK), ami úgy tűnik, hogy megvásárolható az interneten, és ami nem tartozik az ellenőrizendő anyagok körébe a kábítószerek és pszichotróp anyagok tiltott kereskedelme elleni 1988-as ENSZ-egyezmény alapján. (3) A fogyasztók ritkán számoltak be a 4-metilamfetamin fiziológiai hatásairól, mivel jellemzően nem voltak annak tudatában, hogy fogyasztottak az anyagból. Néhány rendelkezésre álló jelentés azonban utal arra, hogy stimuláló hatásai vannak. Az emberekkel kapcsolatban rendelkezésre álló korlátozott adatok arra engednek következtetni, hogy a 4-metilamfetamin káros hatásai közé tartozik a hipertemia, a magas vérnyomás, az anorexia, az émelygés, az izzadás, az emésztési zavarok, a köhögés, a hányás, a fejfájás, a palpitáció, az álmatlanság, a paranoia, a szorongás és a depresszió. A jelenleg rendelkezésre álló adatok nem elégségesek az anyag függőséget kialakító relatív hatásának meghatározásához. (4) A 4-metilamfetamin akut toxicitása a rendelkezésre álló korlátozott adatok szerint hasonló más stimulálószerekéhez. Egyes bizonyítékok arra utalnak, hogy más szerekkel – ideértve az amfetamint és a koffeint is – együttesen magasabb lehet az általános toxicitás kockázata. (5) 4 tagállamban összesen 21 olyan haláleset történt, ahol a 4-metilamfetamint magában, vagy egy vagy több szerrel, így különösen az amfetaminnal együtt kimutatták a boncolásnál vett mintákban. Noha a rendelkezésre álló információk alapján nem lehetséges teljes bizonyossággal megállapítani a 4-metilamfetamin szerepét ezeknél a haláleseteknél, néhány esetekben ez az anyag volt a túlsúlyban levő kábítószer, amelynek szintje hasonló volt az amfetamin-fogyasztás miatt bekövetkezett egyes haláleseteknél mért szinthez. (6) A 4-metilamfetamint 15 tagállamban mutatták ki, és egy tagállam jelentette, hogy a területén előállítják az anyagot. Nehéz megbecsülni kifejezetten a 4-metilamfetamin elterjedtségét. Nem áll rendelkezésre információ arról, hogy a fogyasztói csoportok mennyire keresik kifejezetten ezt a szert. Az internetes áruházakban nincs kereskedelmi forgalomban. (7) A rendelkezésre álló információk arra utalnak, hogy ugyanazok a szervezett bűnözői csoportok állítják elő és forgalmazzák, amelyek az amfetamin, ami ellenőrzött kábítószer, előállításában és kereskedelmében is érintettek. (8) A 4-metilamfetaminnak nincs ismert, megalapozott vagy elismert gyógyászati értéke vagy alkalmazása az Unióban, ezért nincs az anyag esetében forgalomba hozatali engedély előírva az Unióban. Nincs bizonyék arra, hogy analitikus referencia-mintakénti, és a tudományos kutatásban való használatán kívül bármilyen legitim célra fel lehetne használni. (9) A 4-metilamfetamin jelenleg nem áll és ez idáig nem állt az ENSZ rendszere által végzett értékelés alatt. Nyolc tagállam vonta ellenőrzés alá a 4-metilamfetamint az Egyesült Nemzetek Szervezete pszichotróp anyagokról szóló 1971. évi egyezménye szerinti kötelezettségeiken alapuló, kábítószer-ellenőrzésre vonatkozó jogszabályaik előírásainak megfelelően. Két másik tagállam használja nemzeti jogszabályaiban a szer általános meghatározását, míg egy tagállam az orvosi jogszabályok körében szabályozza. (10) Noha a kockázatértékelési jelentés kimondja, hogy csak korlátozottan állnak rendelkezésre tudományos bizonyítékok a 4-metilamfetamin jellemzőiről és a vele járó kockázatokról, valamint rámutat arra, hogy további tanulmányokat kell készíteni az anyaggal járó átfogó egészségügyi és társadalmi kockázatokról, a rendelkezésre álló bizonyítékok megfelelőképp indokolják az anyag ellenőrzésének bevezetését az Unióban. A bevezetés részint a különösen más szerekkel kombináltan jelentkező egészségügyi kockázatok miatt indokolt, amelyeket a szer a bekövetkezett halálesetek során észlelt jelenléte támaszt alá, részint pedig azért, mert a szer megjelenésében és hatásaiban hasonló az amfetaminhoz, és a fogyasztók tudtukon kívül élhetnek vele. Ezek a kockázatok, valamint a 4-metilamfetamin korlátozott gyógyászati értéke és felhasználása igazolják, hogy az anyagot ellenőrzésnek vessék alá az Unióban. (11) Tekintettel arra, hogy tíz tagállam már ellenőrzés alá vonta a 4-metilamfetamint, az egész Unióra kiterjedő ellenőrzés alkalmazása segíthet a határokon átnyúló jogérvényesítéssel, valamint az igazságügyi együttműködéssel kapcsolatos problémák megelőzésében. (12) Az egész Unióra kiterjedő ellenőrzés segíthet megakadályozni azt, hogy a 4-metilamfetamin az amfetamin alternatívájává váljon az illegális kábítószerek piacain, ELFOGADTA EZT A HATÁROZATOT: 1. cikk A 4-metilamfetamin nevű új pszichoaktív szer mostantól ellenőrzés alá kerül. 2. cikk A tagállamok nemzeti jogukkal összhangban megteszik a szükséges lépéseket, hogy az Egyesült Nemzetek Szervezete pszichotróp anyagokról szóló 1971. évi egyezménye szerinti kötelezettségeiken alapuló jogszabályaik előírásainak megfelelően a 4-metilamfetamin anyagot ellenőrzési intézkedéseknek és büntetőjogi szankcióknak vessék alá. 3. cikk Ez a határozat az Európai Unió Hivatalos Lapjában történő kihirdetését követő napon lép hatályba. Kelt Brüsszelben, -án/-én. a Tanács részéről az elnök [1] HL L 127., 2005.5.20., 32. o. [2] HL L 127., 2005.5.20., 32. o.